CELEX: 52018PC0093
Language: el
Date: 2018-03-12
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 575/2013 όσον αφορά τα ανοίγματα υπό τη μορφή καλυμμένων ομολόγων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.3.2018
            COM(2018) 93 final
            2018/0042(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 575/2013 όσον αφορά τα ανοίγματα υπό τη μορφή καλυμμένων ομολόγων
            (Κείμενο που παρουσιάζει ενδιαφέρον για τον ΕΟΧ)
            {SWD(2018) 50 final}{SWD(2018) 51 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Επιτροπή εξέδωσε σήμερα μια δέσμη μέτρων για την εμβάθυνση της Ένωσης Κεφαλαιαγορών μαζί με την ανακοίνωση με τίτλο «Ολοκλήρωση της Ένωσης Κεφαλαιαγορών έως το 2019 – καιρός να επιταχύνουμε την επίτευξη αποτελεσμάτων». Η δέσμη μέτρων περιλαμβάνει την παρούσα πρόταση, καθώς και μια πρόταση για τη δημιουργία ενός ευνοϊκού ενωσιακού πλαισίου σχετικά με τα καλυμμένα ομόλογα, μια πρόταση για τη διευκόλυνση της διασυνοριακής διανομής επενδυτικών κεφαλαίων, μια πρόταση για ένα ευνοϊκό πλαίσιο σχετικά με τους ευρωπαίους παρόχους υπηρεσιών συμμετοχικής χρηματοδότησης (ECSP) για τις επιχειρήσεις, καθώς και μια πρόταση σχετικά με το εφαρμοστέο δίκαιο στα έναντι τρίτων αποτελέσματα των εκχωρήσεων απαιτήσεων και μια ανακοίνωση σχετικά με το εφαρμοστέο δίκαιο στα εμπράγματα αποτελέσματα των συναλλαγών επί κινητών αξιών.
            
            
               Τα καλυμμένα ομόλογα είναι δανειακά ομόλογα που εκδίδονται από πιστωτικά ιδρύματα και εξασφαλίζονται από μια κλειστής διάρθρωσης δέσμη περιουσιακών στοιχείων στα οποία οι ομολογιούχοι έχουν δικαίωμα άμεσης προσφυγής ως προνομιακοί πιστωτές. Οι ομολογιούχοι διατηρούν ταυτόχρονα το δικαίωμα απαίτησης έναντι της εκδότριας οντότητας ως κοινοί πιστωτές. Η διπλή αυτή απαίτηση έναντι των συνολικών στοιχείων κάλυψης και του εκδότη αναφέρεται ως μηχανισμός «διπλής προσφυγής».
            
            
               Τα καλυμμένα ομόλογα εκδίδονται από πιστωτικά ιδρύματα και, συνεπώς, αποτελούν σημαντική και αποτελεσματική πηγή χρηματοδότησης για τις ευρωπαϊκές τράπεζες. Διευκολύνουν τη χρηματοδότηση των ενυπόθηκων δανείων και των δανείων του δημόσιου τομέα, στηρίζοντας κατ’ αυτόν τον τρόπο ευρύτερα τον δανεισμό. Ένα σημαντικό πλεονέκτημα των καλυμμένων ομολόγων σε σχέση με άλλου είδους πηγές τραπεζικής χρηματοδότησης, όπως οι τίτλοι προερχόμενοι από τιτλοποίηση, είναι το γεγονός ότι οι τράπεζες διατηρούν τον κίνδυνο στους ισολογισμούς τους και οι επενδυτές έχουν το δικαίωμα απαίτησης απευθείας έναντι της τράπεζας. Συνεπώς, τα καλυμμένα ομόλογα δίνουν στις τράπεζες τη δυνατότητα να δανείζουν όχι μόνο περισσότερο, αλλά και με μεγαλύτερη ασφάλεια. Αυτός είναι άλλος ένας λόγος για τον οποίο τα καλυμμένα ομόλογα επέδειξαν ικανοποιητικές επιδόσεις κατά τη διάρκεια της χρηματοπιστωτικής κρίσης σε σχέση με άλλα χρηματοδοτικά μέσα. Αποδείχτηκαν αξιόπιστη και σταθερή πηγή χρηματοδότησης για τις ευρωπαϊκές τράπεζες σε μια περίοδο που άλλοι δίαυλοι χρηματοδότησης εξαντλούνταν.
            
            
               Η καθιέρωση ευνοϊκού πλαισίου για τα καλυμμένα ομόλογα σε επίπεδο ΕΕ θα ενισχύσει τη χρήση τους ως σταθερής και οικονομικά αποδοτικής πηγής χρηματοδότησης για τα πιστωτικά ιδρύματα, ιδίως στις περιπτώσεις όπου οι αγορές είναι λιγότερο αναπτυγμένες, με σκοπό τη στήριξη της χρηματοδότησης της πραγματικής οικονομίας σύμφωνα με τους στόχους της Ένωσης Κεφαλαιαγορών (CMU). Το ευνοϊκό πλαίσιο θα παράσχει επίσης στους επενδυτές ένα πιο ευρύ και ασφαλέστερο φάσμα επενδυτικών ευκαιριών και θα συμβάλει στη διαφύλαξη της χρηματοπιστωτικής σταθερότητας. Τα κράτη μέλη θα πρέπει να μεταφέρουν τους κανόνες αυτούς στο εθνικό τους δίκαιο, διασφαλίζοντας ότι τα εθνικά πλαίσια καλυμμένων ομολόγων συμμορφώνονται με τις απαιτήσεις βάσει αρχών που καθορίζονται στην παρούσα πρόταση. Όλα τα καλυμμένα ομόλογα σε ολόκληρη την Ευρώπη θα πρέπει ως εκ τούτου να τηρούν τις ελάχιστες απαιτήσεις εναρμόνισης που ορίζονται στην παρούσα πρόταση.
            
            
               Το ευνοϊκό πλαίσιο για τα καλυμμένα ομόλογα περιλαμβάνεται στο Πρόγραμμα Εργασίας της Επιτροπής για το 2018
                  1
               . Ο Πρόεδρος της Ευρωπαϊκής Επιτροπής, στην επιστολή προθέσεων που ακολούθησε την τελευταία του ομιλία για την κατάσταση της Ένωσης, επιβεβαίωσε ότι έως τα τέλη του 2018 θα πρέπει να δρομολογηθεί ή να ολοκληρωθεί ένα ευνοϊκό πλαίσιο για τα καλυμμένα ομόλογα με στόχο την εξασφάλιση βαθύτερης και δικαιότερης εσωτερικής αγοράς
                  2
               . Η Επιτροπή επιβεβαίωσε την πρόθεση αυτή στην ενδιάμεση επανεξέταση του σχεδίου δράσης για την Ένωση Κεφαλαιαγορών του Ιουνίου 2017
                  3
               . 
            
            
               Η ανάπτυξη των καλυμμένων ομολόγων στην ενιαία αγορά είναι ανομοιογενής· σε ορισμένα κράτη μέλη διαδραματίζουν πολύ σημαντικό ρόλο, ενώ σε άλλα όχι. Επιπλέον, καλύπτονται μόνο εν μέρει από το δίκαιο της Ένωσης. Παρότι επωφελούνται από προνομιακή αντιμετώπιση προληπτικής εποπτείας και κανονιστική αντιμετώπιση από διάφορες απόψεις, λαμβανομένων υπόψη των χαμηλότερων κινδύνων (π.χ. οι τράπεζες που επενδύουν σε αυτά δεν υποχρεούνται να αποθεματοποιούν τόσα εποπτικά κεφάλαια όσα απαιτούνται όταν επενδύουν σε άλλα στοιχεία ενεργητικού), το πραγματικό περιεχόμενο της έννοιας των καλυμμένων ομολόγων δεν αντιμετωπίζεται συνολικά στο δίκαιο της Ένωσης. Αντίθετα, προβλέπεται η προνομιακή αντιμετώπιση των καλυμμένων ομολόγων, όπως ορίζονται στην οδηγία 2009/65/ΕΚ
                  4
               . Ωστόσο, ο εν λόγω ορισμός συντάχθηκε με συγκεκριμένο σκοπό – τον περιορισμό των επενδύσεων που μπορούν να πραγματοποιούν οι οργανισμοί συλλογικών επενδύσεων σε κινητές αξίες (ΟΣΕΚΑ) – και δεν είναι κατάλληλος για τους ευρύτερους στόχους πολιτικής της Ένωσης Κεφαλαιαγορών.
            
            
               Η θέσπιση νομοθετικού πλαισίου της Ένωσης για τα καλυμμένα ομόλογα θα πρέπει, αφενός, να διευρύνει την ικανότητα των πιστωτικών ιδρυμάτων όσον αφορά την παροχή χρηματοδότησης στην πραγματική οικονομία και, αφετέρου, να συμβάλει στην ανάπτυξη των καλυμμένων ομολόγων σε ολόκληρη την Ένωση, ιδίως στα κράτη μέλη όπου δεν υφίσταται επί του παρόντος σχετική αγορά.
            
            
               Το πλαίσιο θα αυξήσει επίσης τις διασυνοριακές ροές κεφαλαίων και επενδύσεων. Θα συμβάλει, συνεπώς, στην Ένωση Κεφαλαιαγορών και ιδίως στην περαιτέρω μόχλευση της ικανότητας των πιστωτικών ιδρυμάτων να στηρίζουν την ευρύτερη οικονομία. Συγκεκριμένα, θα εξασφαλίσει ότι οι τράπεζες έχουν στη διάθεσή τους ένα ευρύ φάσμα ασφαλών και αποτελεσματικών μέσων χρηματοδότησης.
            
            
               Το πλαίσιο αποτελείται από μια οδηγία και έναν κανονισμό – οι δύο αυτές πράξεις θα πρέπει να θεωρηθούν ενιαία δέσμη.
            
            
               
                  Ο παρών προτεινόμενος κανονισμός θα τροποποιήσει κυρίως το άρθρο 129 του κανονισμού (ΕΕ) αριθ. 575/2013 [κανονισμός για τις κεφαλαιακές απαιτήσεις (ΚΚΑ)]. Οι τροποποιήσεις βασίζονται στην τρέχουσα αντιμετώπιση προληπτικής εποπτείας, αλλά προσθέτουν απαιτήσεις όσον αφορά την ελάχιστη υπερεξασφάλιση και τα στοιχεία ενεργητικού υποκατάστασης. Θα ενισχύσουν τις απαιτήσεις για τα καλυμμένα ομόλογα που τυγχάνουν προνομιακής κεφαλαιακής αντιμετώπισης. 
               
               
                  Η προτεινόμενη οδηγία θα διευκρινίζει τα βασικά στοιχεία των καλυμμένων ομολόγων και θα παρέχει κοινό ορισμό ως σταθερό και επαρκώς λεπτομερές σημείο αναφοράς για σκοπούς προληπτικής ρύθμισης, που θα έχει εφαρμογή σε όλους τους χρηματοπιστωτικούς τομείς. Θα καθορίσει τα διαρθρωτικά χαρακτηριστικά του μέσου, την ειδική δημόσια εποπτεία των καλυμμένων ομολόγων, κανόνες που επιτρέπουν τη χρήση του σήματος των «ευρωπαϊκών καλυμμένων ομολόγων» και τις υποχρεώσεις δημοσίευσης των αρμόδιων αρχών στον τομέα των καλυμμένων ομολόγων.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση αποτελεί μέρος των συνεχιζόμενων εργασιών προκειμένου να διασφαλιστεί ότι τα καλυμμένα ομόλογα είναι ικανοποιητικής ποιότητας ώστε να δικαιολογείται η συνεχιζόμενη προνομιακή αντιμετώπισή τους.
               
               
                  Βασίζεται στις εργασίες που διεξάγονται από την Ευρωπαϊκή Αρχή Τραπεζών (EBA) για τον προσδιορισμό βέλτιστων πρακτικών όσον αφορά την έκδοση καλυμμένων ομολόγων
                     5
                  . Οι εν λόγω εργασίες αποτελούν απάντηση στη σύσταση του Ευρωπαϊκού Συμβουλίου Συστημικού Κινδύνου (ESRB) σύμφωνα με την οποία πρέπει να προσδιορίζονται και να παρακολουθούνται βέλτιστες πρακτικές με σκοπό την εξασφάλιση αξιόπιστων και συνεκτικών πλαισίων για τα καλυμμένα ομόλογα στην Ένωση
                     6
                  .
               
               
                  Η πρόταση τροποποιεί την ισχύουσα νομοθεσία, σύμφωνα με τις συστάσεις της EBA, και την καθιστά πλήρως συνεπή με τις διατάξεις πολιτικής στον τομέα των απαιτήσεων προληπτικής εποπτείας για τα ιδρύματα που επενδύουν σε καλυμμένα ομόλογα.
               
            
            
               •Συνέπεια με άλλες πολιτικές της Ένωσης
            
         
         
            
               
                  Ένας από τους σημαντικότερους στόχους της Επιτροπής είναι η τόνωση των επενδύσεων και η δημιουργία θέσεων εργασίας. Η Επιτροπή έχει δρομολογήσει σειρά πρωτοβουλιών προκειμένου να διασφαλιστεί ότι το χρηματοπιστωτικό σύστημα συμβάλλει πλήρως στην επίτευξη αυτού του στόχου. Πρώτη μεταξύ αυτών είναι η Ένωση Κεφαλαιαγορών, που περιλαμβάνει σειρά πρωτοβουλιών με σκοπό την αποδέσμευση χρηματοδοτικών πόρων για την ανάπτυξη στην Ευρώπη. Τα καλυμμένα ομόλογα θα πρέπει να ενταχθούν στο πλαίσιο της Ένωσης Κεφαλαιαγορών, δεδομένου αφενός ότι η τραπεζική χρηματοδότηση είναι επί του παρόντος μακράν ο σημαντικότερος δίαυλος χρηματοδότησης στην Ευρώπη και, αφετέρου, ότι στις δράσεις της Ένωσης Κεφαλαιαγορών περιλαμβάνεται η περαιτέρω μόχλευση της ικανότητας του τραπεζικού τομέα ώστε να στηριχθεί η ευρύτερη οικονομία. Τα καλυμμένα ομόλογα αποτελούν ένα αποτελεσματικό και σταθερό μέσο χρηματοδότησης για τις ευρωπαϊκές τράπεζες. Η θέσπιση νομοθετικού πλαισίου για την εναρμόνιση των καλυμμένων ομολόγων θα πρέπει να εξεταστεί στο ευρύτερο αυτό πλαίσιο πολιτικής.
               
               
                  Ένας άλλος σημαντικός στόχος της Επιτροπής στον τομέα των χρηματοπιστωτικών αγορών είναι να εξασφαλιστεί ότι οι κεφαλαιακές απαιτήσεις για τις τράπεζες αποτυπώνουν τους κινδύνους που συνδέονται με τα στοιχεία ενεργητικού στους ισολογισμούς τους. Συνεπώς, οι απαιτήσεις του ΚΚΑ διασφαλίζουν ότι τα καλυμμένα ομόλογα που τυγχάνουν της πλέον προνομιακής αντιμετώπισης εξασφαλίζουν ομοιόμορφα υψηλό επίπεδο προστασίας των επενδυτών. Ωστόσο, δεδομένου ότι το πραγματικό περιεχόμενο της έννοιας των καλυμμένων ομολόγων δεν αντιμετωπίζεται συνολικά στο δίκαιο της Ένωσης (βλέπε ανωτέρω), είναι αναγκαία η εναρμόνιση προκειμένου να διασφαλιστεί ότι τα καλυμμένα ομόλογα έχουν παρόμοια διαρθρωτικά χαρακτηριστικά σε ολόκληρη την Ένωση, που εξασφαλίζουν τη συμμόρφωσή τους με τις σχετικές απαιτήσεις προληπτικής εποπτείας. Συνεπώς, η εναρμόνιση των καλυμμένων ομολόγων συνάδει με τον στόχο της Επιτροπής για χρηματοπιστωτική σταθερότητα, όπως αυτός επιδιώκεται στο πλαίσιο της ρύθμισης των χρηματοπιστωτικών αγορών.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η προτεινόμενη τροποποίηση βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης, ήτοι στην ίδια νομική βάση με την πράξη που τροποποιείται.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι η ενωσιακή νομοθεσία προβλέπει προνομιακή κεφαλαιακή αντιμετώπιση των καλυμμένων ομολόγων, οι σχετικές απαιτήσεις θα πρέπει να τροποποιηθούν σε επίπεδο Ένωσης. Επιπλέον, κρίνεται αναγκαίο να αντιμετωπιστούν οι απαιτήσεις για την προνομιακή κεφαλαιακή αντιμετώπιση σε επίπεδο Ένωσης προκειμένου να εξασφαλιστεί συνεκτικό επίπεδο προστασίας των επενδυτών και ισότιμοι όροι ανταγωνισμού για τα ευρωπαϊκά πιστωτικά ιδρύματα.
               
            
            
               •Αναλογικότητα
            
            
               
                  Η πρόταση επιτυγχάνει εξισορρόπηση μεταξύ, αφενός, της διασφάλισης ενός επαρκώς αξιόπιστου πλαισίου για τα καλυμμένα ομόλογα που τυγχάνουν προνομιακής αντιμετώπισης και, αφετέρου, της αποφυγής της δυσανάλογης αύξησης του κόστους έκδοσης. Κατά την επιδίωξη της ορθής ισορροπίας, η Επιτροπή εξέτασε όλες τις συναφείς δαπάνες και τα πιθανά οφέλη (βλ. συνοδευτική εκτίμηση επιπτώσεων). Η πρόταση βασίζεται στις συστάσεις της έκθεσης της EBA του 2016, αλλά επιτρέπει ορισμένες αποκλίσεις περιορισμένης έκτασης (ήτοι ορισμένες διατάξεις είναι λιγότερο λεπτομερείς από ό,τι προβλέπεται στην έκθεση της EBA). Αυτό αποσκοπεί στην εξασφάλιση μεγαλύτερων περιθωρίων για την προστασία των υφιστάμενων εθνικών συστημάτων που λειτουργούν εύρυθμα, άποψη που υποστηρίχθηκε έντονα από τα ενδιαφερόμενα μέρη κατά τη διάρκεια των διαβουλεύσεων, και ενισχύει την αναλογικότητα της πρότασης. Οι αποκλίσεις δεν αφορούν τα βασικά διαρθρωτικά χαρακτηριστικά των καλυμμένων ομολόγων και την εποπτεία τους.
               
               
                  Η πρόταση περιλαμβάνει διατάξεις σχετικά με την αποδοχή του προϋφιστάμενου καθεστώτος για τα υφιστάμενα καλυμμένα ομόλογα με στόχο την εξομάλυνση του κόστους για τους εκδότες και τις αγορές. Όπως προκύπτει από την εκτίμηση επιπτώσεων, το αναμενόμενο κόστος μπορεί να θεωρηθεί αναλογικό προς τα αναμενόμενα οφέλη.
               
            
            
               •Επιλογή της νομικής πράξης
            
            
               
                  Η κατάλληλη νομική πράξη είναι ο κανονισμός, δεδομένου ότι οι διατάξεις αντικαθιστούν τις διατάξεις του κανονισμού (ΕΕ) αριθ. 575/2013 όσον αφορά την επιλεξιμότητα των καλυμμένων ομολόγων για προνομιακή κεφαλαιακή αντιμετώπιση. Με τον τρόπο αυτό, επιτυγχάνονται τα ίδια άμεσα νομικά αποτελέσματα με τον υφιστάμενο κανονισμό, διασφαλίζοντας τη συνεκτική επίτευξη των στόχων της πρότασης σε ολόκληρη την Ένωση και συμβάλλοντας στην ενίσχυση της βεβαιότητας και στη διασφάλιση ισότιμων όρων ανταγωνισμού για τους εκδότες και τους επενδυτές.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Η παρούσα πρωτοβουλία για τα καλυμμένα ομόλογα αφορά έναν τομέα ο οποίος σε μεγάλο βαθμό δεν καλύπτεται επί του παρόντος από τη νομοθεσία της Ένωσης.
               
            
            
               •Διαβουλεύσεις με τα ενδιαφερόμενα μέρη
            
            
               Η Επιτροπή πραγματοποίησε διαβουλεύσεις με τα ενδιαφερόμενα μέρη σε διάφορα στάδια κατά την κατάρτιση της παρούσας πρότασης, ιδίως μέσω: 
            
            
               i)
                     ανοικτής δημόσιας διαβούλευσης για τα καλυμμένα ομόλογα (Σεπτέμβριος 2015 έως 6 Ιανουαρίου 2016)·
            
            
               ii)
                     της δημοσίευσης αρχικής εκτίμησης επιπτώσεων (9 Ιουνίου 2017)· 
            
            
               iii)
                     δύο συνεδριάσεων της ομάδας εμπειρογνωμόνων για θέματα τραπεζών, πληρωμών και ασφαλίσεων (EGBPI) και μίας συνεδρίασης της Επιτροπής Χρηματοπιστωτικών Υπηρεσιών (FSC).
            
         
         
            
               Στο πλαίσιο του σχεδίου δράσης για την Ένωση Κεφαλαιαγορών, σκοπός της δημόσιας διαβούλευσης ήταν η αξιολόγηση, αφενός, των αδυναμιών και των τρωτών σημείων των εθνικών αγορών καλυμμένων ομολόγων και, αφετέρου, της σκοπιμότητας ενός ευρωπαϊκού πλαισίου. Αν και οι συμμετέχοντες εξέφρασαν ανησυχία ότι η εναρμόνιση που βασίζεται σε «ενιαία» προσέγγιση θα μπορούσε να εμποδίσει την εύρυθμη λειτουργία των αγορών και να μειώσει την ευελιξία και το εύρος των προσφερόμενων προϊόντων, εξέφρασαν επίσης με επιφύλαξη τη στήριξή τους για τη στοχευμένη ανάληψη δράσης σε επίπεδο ΕΕ, υπό την προϋπόθεση η εναρμόνιση να βασίζεται σε αρχές, να εδράζεται σε υφιστάμενα πλαίσια και να λαμβάνει υπόψη τις ιδιαιτερότητες των εθνικών αγορών. Τα αποτελέσματα της διαβούλευσης συζητήθηκαν στο πλαίσιο δημόσιας ακρόασης την 1η Φεβρουαρίου 2016
                  7
               .
            
            
               Η Επιτροπή έλαβε τέσσερις απαντήσεις σχετικά με την αρχική εκτίμηση επιπτώσεων, οι οποίες τάχθηκαν στο σύνολό τους υπέρ της νομοθετικής πρωτοβουλίας της ΕΕ. Οι συμμετέχοντες που παρείχαν τις απαντήσεις επισήμαναν συγκεκριμένες πτυχές των εθνικών πλαισίων (π.χ. ρευστότητα) και επιβεβαίωσαν τη γενική θέση υπέρ της εναρμόνισης, χωρίς ωστόσο να υπονομεύεται η εύρυθμη λειτουργία των εθνικών συστημάτων.
            
            
               Κατά την πρώτη συνεδρίαση της ομάδας εμπειρογνωμόνων για θέματα τραπεζών, πληρωμών και ασφαλίσεων (9 Ιουνίου 2017), τα περισσότερα κράτη μέλη εξέφρασαν τη στήριξή τους όσον αφορά τη θέσπιση ενωσιακού πλαισίου για τα καλυμμένα ομόλογα βάσει της γνωμοδότησης της EBA του 2016, υπό την προϋπόθεση ότι το εν λόγω πλαίσιο θα συνεχίσει να βασίζεται σε αρχές. Κατά τη δεύτερη συνεδρίαση (28 Σεπτεμβρίου 2017), η συζήτηση που διεξήχθη ήταν πιο ενδελεχής, αλλά τα κράτη μέλη συνέχισαν, σε γενικές γραμμές, να τάσσονται υπέρ μιας προσέγγισης βασιζόμενης σε αρχές. Παρόμοιες απόψεις διατυπώθηκαν από τα κράτη μέλη και κατά τη συνεδρίαση της Επιτροπής Χρηματοπιστωτικών Υπηρεσιών (FSC) τον Ιούλιο του 2017.
            
            
               
                  Η πρόταση βασίζεται επίσης σε περαιτέρω συναντήσεις με τα ενδιαφερόμενα μέρη και τα θεσμικά όργανα της ΕΕ. Γενικά, τα ενδιαφερόμενα μέρη (παρότι τείνουν να εστιάζονται στις πτυχές που έχουν μεγαλύτερη σημασία ειδικά για αυτά) επικεντρώθηκαν στην εξισορρόπηση της ανάγκης αλλαγής του υφιστάμενου πλαισίου με στόχο την αντιμετώπιση των ζητημάτων προληπτικής εποπτείας με την πρόθεση να αποφευχθεί η διατάραξη των εύρυθμα λειτουργούντων εθνικών συστημάτων. Τα σχόλια που επικεντρώνονταν στα ζητήματα προληπτικής εποπτείας όσον αφορά την προνομιακή αντιμετώπιση των καλυμμένων ομολόγων διατυπώθηκαν κυρίως από το ESRB, την EBA και την Ευρωπαϊκή Κεντρική Τράπεζα καθώς και, ως έναν βαθμό, από τις αρμόδιες αρχές των κρατών μελών με καλά αναπτυγμένες αγορές καλυμμένων ομολόγων και τους οργανισμούς αξιολόγησης, ενώ οι εισηγήσεις που εστιάζονταν στην εύρυθμη λειτουργία των εθνικών αγορών προήλθαν κυρίως από κράτη μέλη με καλά αναπτυγμένες αγορές καλυμμένων ομολόγων, εκδότες και επενδυτές.
               
               
                  Το Ευρωπαϊκό Κοινοβούλιο εξέφρασε επίσης την υποστήριξή του για την ανάληψη δράσης, ζητώντας τη θέσπιση ευρωπαϊκού νομοθετικού πλαισίου για τα καλυμμένα ομόλογα
                     8
                  .
               
            
            
               •Συλλογή και χρήση εμπειρογνωσίας
            
            
               Την 1η Ιουλίου 2014, η EBA δημοσίευσε έκθεση στην οποία προσδιορίζονται βέλτιστες πρακτικές με σκοπό την εξασφάλιση αξιόπιστων και συνεκτικών πλαισίων για τα καλυμμένα ομόλογα στην Ένωση
                  9
               . Η έκθεση αποτελούσε απάντηση στη σύσταση του ESRB του Δεκεμβρίου 2012 σχετικά με τη χρηματοδότηση των πιστωτικών ιδρυμάτων
                  10
               . Παρέθετε, επίσης, τη γνώμη της EBA σχετικά με την καταλληλότητα της τρέχουσας αντιμετώπισης προληπτικής εποπτείας των καλυμμένων ομολόγων, σε συνέχεια του αιτήματος της Επιτροπής για γνωμοδότηση, του Δεκεμβρίου 2013, βάσει του άρθρου 503 του ΚΚΑ
                  11
               .
            
            
               Σε συνέχεια της έκθεσης, το ESRB συνέστησε στην EBA να παρακολουθεί τη λειτουργία της αγοράς των καλυμμένων ομολόγων με βάση τις βέλτιστες πρακτικές που προσδιορίστηκαν και κάλεσε την EBA να προτείνει περαιτέρω μέτρα, εάν αυτό είναι αναγκαίο.
            
            
               Σε απάντηση, η EBA εξέδωσε Έκθεση σχετικά με τα καλυμμένα ομόλογα — συστάσεις για την εναρμόνιση των πλαισίων των καλυμμένων ομολόγων στην ΕΕ τον Δεκέμβριο του 2016. Στην έκθεση περιλαμβάνεται διεξοδική ανάλυση των κανονιστικών εξελίξεων στα πλαίσια για τα καλυμμένα ομόλογα των επιμέρους κρατών μελών, με ιδιαίτερη έμφαση στο επίπεδο ευθυγράμμισης με τις βέλτιστες πρακτικές που προσδιορίστηκαν στην προηγούμενη έκθεση. Με βάση τα αποτελέσματα της ανάλυσης, η EBA ζήτησε την ανάληψη νομοθετικής δράσης για την εναρμόνιση των καλυμμένων ομολόγων σε επίπεδο Ένωσης.
            
            
               Η παρούσα πρόταση βασίζεται στην ανάλυση και τη γνωμοδότηση που παρείχε η EBA. Αποκλίνει από αυτές μόνο ως προς ήσσονος σημασίας ζητήματα, π.χ. όσον αφορά το επίπεδο λεπτομέρειας σχετικά με τα παράγωγα που περιλαμβάνονται στα συνολικά στοιχεία κάλυψης, τον μη υποχρεωτικό χαρακτήρα της ύπαρξης υπεύθυνου παρακολούθησης των συνολικών στοιχείων κάλυψης και το επίπεδο υπερεξασφάλισης.
            
            
               
                  Τον Αύγουστο του 2016, η Επιτροπή ανέθεσε στην ICF
                     12
                   την εκπόνηση μελέτης για την αξιολόγηση, αφενός, των επιδόσεων των υφιστάμενων αγορών καλυμμένων ομολόγων και, αφετέρου, του κόστους και του οφέλους της πιθανής ανάληψης δράσης σε επίπεδο ΕΕ. Η μελέτη, η οποία δημοσιεύτηκε τον Μάιο του 2017, ανέλυσε το πιθανό όφελος και κόστος των συστάσεων της EBA. Συνολικά, η μελέτη κατέληξε στο συμπέρασμα ότι το πιθανό όφελος της ανάληψης νομοθετικής πρωτοβουλίας αντισταθμίζει το πιθανό κόστος και ότι, συνεπώς, είναι σκόπιμη η λήψη νομοθετικών μέτρων.
               
               
                  Τον Δεκέμβριο του 2017, η Επιτροπή της Βασιλείας για την Τραπεζική Εποπτεία (BCBS) ολοκλήρωσε τις εκκρεμείς κανονιστικές μεταρρυθμίσεις μετά την κρίση αναφορικά με το διεθνές ρυθμιστικό πλαίσιο για τις τράπεζες (Βασιλεία ΙΙΙ)
                     13
                  . Στο πλαίσιο των μεταρρυθμίσεων, η BCBS αναθεώρησε την τυποποιημένη προσέγγιση για τον πιστωτικό κίνδυνο, εισάγοντας, μεταξύ άλλων, νέα πρότυπα σχετικά με τα ανοίγματα σε καλυμμένα ομόλογα. Για πρώτη φορά, τα νέα πρότυπα αντιγράφουν σε μεγάλο βαθμό, σε διεθνές επίπεδο, την προσέγγιση που ακολούθησε η ΕΕ στον ΚΚΑ, επιτρέποντας στα ανοίγματα σε καλυμμένα ομόλογα να επωφελούνται από χαμηλότερους συντελεστές στάθμισης κινδύνου υπό ορισμένες προϋποθέσεις. Με τον τρόπο αυτό αναγνωρίζεται ότι η αντιμετώπιση των καλυμμένων ομολόγων από την ΕΕ είναι βιώσιμη από άποψη προληπτικής εποπτείας και δικαιολογείται από τα υποκείμενα χαρακτηριστικά του μέσου.
               
            
            
               •Εκτίμηση επιπτώσεων
            
            
               Η παρούσα πρόταση συνοδεύεται από εκτίμηση επιπτώσεων, η οποία υποβλήθηκε στην επιτροπή ρυθμιστικού ελέγχου (RSB) στις 6 Οκτωβρίου 2017 και εγκρίθηκε στις 17 Νοεμβρίου 2017
                  14
               .
            
            
               Η επιτροπή ρυθμιστικού ελέγχου, αφενός, εξήρε τον ολοκληρωμένο και καλά δομημένο χαρακτήρα της εκτίμησης επιπτώσεων και, αφετέρου, αναγνώρισε ότι χαρακτηρίζεται από συστηματική εφαρμογή της λογικής παρέμβασης και υψηλό επίπεδο ποσοτικοποίησης προς τεκμηρίωση των συμπερασμάτων της. Η επιτροπή ρυθμιστικού ελέγχου συνέστησε τη βελτίωση της έκθεσης όσον αφορά ορισμένα σημεία περιορισμένης έκτασης: 
            
            
               α)
                     τους λόγους για τους οποίους το «29ο καθεστώς» κρίθηκε μη ελκυστικό·
                     και 
            
            
               β)
                     μεγαλύτερη σαφήνεια ως προς τα βασικά στοιχεία της προσέγγισης της «ελάχιστης εναρμόνισης» και το κατά πόσον (και με ποιο τρόπο) αυτά αποκλίνουν από τη γνωμοδότηση της EBA (για τον σκοπό αυτό προστέθηκε το παράρτημα 6).
            
            
               Η εκτίμηση επιπτώσεων τροποποιήθηκε αναλόγως, λαμβανομένων επίσης υπόψη των πρόσθετων προτάσεων της επιτροπής ρυθμιστικού ελέγχου για: 
            
            
               i)
                     πιο αναλυτική επεξήγηση σχετικά με τον ευρωπαϊκό εξασφαλισμένο τίτλο (ESN)· 
            
            
               ii)
                     πιο λεπτομερή αιτιολόγηση των πλεονεκτημάτων της έκδοσης καλυμμένων ομολόγων· 
            
         
         
            
               iii)
                     πιο διεξοδική ανάλυση των επιπτώσεων της κανονιστικής εναρμόνισης στις διασυνοριακές συναλλαγές (έκδοση, επενδύσεις) σε καλυμμένα ομόλογα·
            
            
               iv)
                     συμπερίληψη μιας απορριφθείσας επιλογής που περιορίζεται στην προσαρμογή της αντιμετώπισης προληπτικής εποπτείας των καλυμμένων ομολόγων· 
            
            
               v)
                     πιο ολοκληρωμένη περιγραφή της «άμεσης επανεκχώρησης» που εξετάζεται στην οικονομική βιβλιογραφία· και 
            
            
               vi)
                     πίνακα που δείχνει τη σχέση μεταξύ της δραστηριότητας παρακολούθησης και των οφελών στους δείκτες αναφοράς.
            
            
               Η Επιτροπή εξέτασε διάφορες επιλογές πολιτικής για την ανάπτυξη των αγορών καλυμμένων ομολόγων και την αντιμετώπιση των ζητημάτων προληπτικής εποπτείας. Οι επιλογές αυτές διαφέρουν ως προς τον βαθμό εναρμόνισης και εκτείνονται από μια μη κανονιστική επιλογή μέχρι επιλογές που συνεπάγονται πλήρη εναρμόνιση, ως εξής:
            
            
               ·βασικό σενάριο: καμία ενέργεια·
            
            
               ·επιλογή 1: μη κανονιστική επιλογή·
            
            
               ·επιλογή 2: ελάχιστη εναρμόνιση με βάση τα εθνικά καθεστώτα·
            
            
               ·επιλογή 3: πλήρης εναρμόνιση με αντικατάσταση των εθνικών καθεστώτων· και
            
            
               ·επιλογή 4: «29ο καθεστώς» που λειτουργεί παράλληλα με τα εθνικά καθεστώτα.
            
            
               Η επιλογή 1 (μη κανονιστική) κρίθηκε μη αποτελεσματική για την επίτευξη των στόχων, δεδομένου ότι δεν υπάρχει καμία εγγύηση ότι τα κράτη μέλη θα ακολουθήσουν τις βέλτιστες πρακτικές. Η επιλογή 3 (πλήρης εναρμόνιση) θα μπορούσε ενδεχομένως να επιτύχει τους στόχους, αλλά μπορεί να διαταράξει τις υφιστάμενες αγορές που λειτουργούν εύρυθμα. Η αποτελεσματικότητα της επιλογής 4 (του «29ου καθεστώτος», ήτοι ενός πλήρως ολοκληρωμένου καθεστώς για τους εκδότες, σε προαιρετική βάση, ως εναλλακτικής λύσης σε σχέση με τα εθνικά δίκαια για τα καλυμμένα ομόλογα, που δεν απαιτεί την τροποποίηση των ισχυουσών εθνικών νομοθεσιών) εξαρτάται από τον βαθμό υιοθέτησής της από τον κλάδο. Από τις διαβουλεύσεις προκύπτει ότι η υιοθέτηση αυτή δεν είναι πιθανή, γεγονός που θα υπονόμευε τις πιθανότητες επίτευξης των αναφερθέντων στόχων. Επιπλέον, η θέσπιση ενός παράλληλου καθεστώτος θα συνέβαλε στον περαιτέρω κατακερματισμό και την αλληλοεπικάλυψη των δαπανών.
            
            
               Η προκρινόμενη επιλογή είναι η επιλογή 2 (ελάχιστη εναρμόνιση με βάση τα εθνικά καθεστώτα). Η προκρινόμενη επιλογή επιτυγχάνει την πλειονότητα των στόχων της πρωτοβουλίας με εύλογο κόστος. Επιπλέον, εξισορροπεί την ευελιξία που απαιτείται προκειμένου να ληφθούν υπόψη οι ιδιαιτερότητες των κρατών μελών με την αναγκαία ομοιογένεια για την επίτευξη συνοχής σε επίπεδο Ένωσης. Είναι πιθανότατα η πλέον αποτελεσματική επιλογή για την επίτευξη των στόχων, ενώ παράλληλα είναι αποδοτική και ελαχιστοποιεί τις διαταραχές και το κόστος μετάβασης. Αποτελεί, επίσης, μια από τις πλέον φιλόδοξες επιλογές από κανονιστικής πλευράς και, συγχρόνως, συγκεντρώνει τη μεγαλύτερη στήριξη από τα ενδιαφερόμενα μέρη.
            
            
               Η υλοποίηση αυτής της επιλογής θα ενισχύσει την ανάπτυξη αγορών καλυμμένων ομολόγων στις περιοχές όπου αυτές δεν υπάρχουν ή δεν είναι επαρκώς αναπτυγμένες. Θα μειώσει, επίσης, τα έξοδα χρηματοδότησης των εκδοτών, θα συμβάλει στη διαφοροποίηση της βάσης των επενδυτών, θα διευκολύνει τις διασυνοριακές επενδύσεις και θα προσελκύσει επενδυτές εκτός της ΕΕ. Συνολικά, θα μειώσει το κόστος δανεισμού.
            
            
               Η επιλογή θα συμβάλει στην αντιμετώπιση των ζητημάτων προληπτικής εποπτείας αναφορικά, μεταξύ άλλων, με την καινοτομία της αγοράς, και στη διασφάλιση προληπτικού οφέλους από την ευθυγράμμιση των διαρθρωτικών χαρακτηριστικών του προϊόντος με την προνομιακή αντιμετώπιση προληπτικής εποπτείας σε επίπεδο Ένωσης. Θα ενισχύσει την προστασία των επενδυτών και, μέσω των χαρακτηριστικών πιστωτικής ενίσχυσης, θα μειώσει το κόστος της δέουσας επιμέλειας.
            
            
               
                  Στο πλαίσιο της προτιμώμενης επιλογής, οι εφάπαξ και επαναλαμβανόμενες άμεσες διοικητικές δαπάνες αναμένεται να αυξηθούν για τους εκδότες σε περιοχές δικαιοδοσίας με χαμηλό κόστος (βλ. εκτίμηση επιπτώσεων). Το κόστος αναμένεται επίσης να αυξηθεί και για τις αρχές εποπτείας. Ταυτόχρονα, οι εκδότες θα επωφελούνται από χαμηλότερα έξοδα χρηματοδότησης, με αποτέλεσμα τη μείωση του κόστους δανεισμού για τους πολίτες. Το κόστος για τους επενδυτές δεν θα αυξηθεί, λαμβανομένου υπόψη το χαμηλότερου κόστους δέουσας επιμέλειας.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η δέσμη μέτρων για τα καλυμμένα ομόλογα, ιδίως η οδηγία που συνοδεύει την παρούσα πρόταση, αποσκοπεί στην εναρμόνιση ενός τομέα που επί του παρόντος ρυθμίζεται κυρίως σε εθνικό επίπεδο. Η ελάχιστη εναρμόνιση στην οδηγία θα επιφέρει απλούστευση όσον αφορά τη βασική ευθυγράμμιση των βασικών στοιχείων των εθνικών καθεστώτων.
               
            
            
               •Θεμελιώδη δικαιώματα
            
            
               
                  Η ΕΕ είναι προσηλωμένη στην τήρηση υψηλών προτύπων προστασίας των θεμελιωδών δικαιωμάτων. Στο πλαίσιο αυτό, η πρόταση δεν θα έχει άμεσο αντίκτυπο στα εν λόγω δικαιώματα, όπως αναφέρονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               
                  Η πρόταση δεν θα έχει επιπτώσεις στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Η συνοδευτική πρόταση για νέα οδηγία για τα καλυμμένα ομόλογα περιλαμβάνει ένα γενικό σχέδιο παρακολούθησης των εξελίξεων στις αγορές καλυμμένων ομολόγων, το οποίο ορίζει ότι η Επιτροπή πρέπει να προβεί σε αξιολόγηση της οδηγίας, σε στενή συνεργασία με την EBA και τουλάχιστον πέντε έτη μετά την προθεσμία μεταφοράς, και να υποβάλει έκθεση στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή όσον αφορά τα βασικά πορίσματα της αξιολόγησης. 
            
            
               Η αξιολόγηση πρέπει να πραγματοποιηθεί σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας. Η έκθεση πρέπει, επίσης, να καλύπτει την έκδοση καλυμμένων ομολόγων σύμφωνα με το άρθρο 129 του ΚΚΑ, τις εξελίξεις όσον αφορά τα στοιχεία ενεργητικού που δίνονται σε εξασφάλιση της έκδοσης καλυμμένων ομολόγων και το επίπεδο της υπερεξασφάλισης.
            
            
               
                  Για την παρούσα πρόταση δεν προβλέπονται ειδικά σχέδια εφαρμογής ή ρυθμίσεις παρακολούθησης, αξιολόγησης και υποβολής εκθέσεων.
               
            
            
               •Αναλυτική επεξήγηση των επιμέρους διατάξεων της πρότασης
            
            
               Τροποποίηση του άρθρου 129 του κανονισμού (ΕΕ) αριθ. 575/2013
            
            
               Το άρθρο 129 τροποποιείται για τη θέσπιση νέων απαιτήσεων σχετικά με το ελάχιστο επίπεδο υπερεξασφάλισης και τα στοιχεία ενεργητικού υποκατάστασης. Οι προηγούμενες διατάξεις σχετικά με τη διαφάνεια μεταφέρονται στο τμήμα της νέας οδηγίας όπου καθορίζονται τα διαρθρωτικά χαρακτηριστικά των καλυμμένων ομολόγων.
            
            
               Το άρθρο 129 παράγραφος 1 στοιχείο δ) σημείο ii) και στοιχείο στ) σημείο ii) επιτρέπει την εξασφάλιση των καλυμμένων ομολόγων με μερίδια με εξοφλητική προτεραιότητα που έχουν εκδοθεί από γαλλικά Fonds Communs de Titrisation ή ισοδύναμες οντότητες διεπόμενες από τη νομοθεσία κράτους μέλους που τιτλοποιεί ανοίγματα σχετικά με ακίνητα κατοικίας ή εμπορικά ακίνητα υπό ορισμένες προϋποθέσεις, συμπεριλαμβανομένης της πρόβλεψης ότι τα εν λόγω μερίδια δεν υπερβαίνουν το 10 % του ονομαστικού ποσού της καλυπτόμενης έκδοσης ομολόγων. Η δυνατότητα αυτή καταργείται, καθώς η συμπερίληψη διασφαλιζόμενων με ενυπόθηκα στεγαστικά δάνεια τίτλων ή τιτλοποιημένων εμπορικών ενυπόθηκων δανείων επιτρέπεται σε περιορισμένο μόνο αριθμό εθνικών πλαισίων καλυμμένων ομολόγων Η χρήση των εν λόγω δομών μειώνεται και θεωρείται ότι προσθέτει περιττή πολυπλοκότητα στα προγράμματα καλυμμένων ομολόγων.
            
            
               Οι υπόλοιπες διατάξεις του άρθρου 129 διατηρούνται.
            
            
               Υπερεξασφάλιση
            
            
               Η προτεινόμενη τροποποίηση εισάγει μια νέα απαίτηση σχετικά με ένα ελάχιστο επίπεδο υπερεξασφάλισης (επίπεδο εξασφάλισης που υπερβαίνει τις απαιτήσεις κάλυψης). Το επίπεδο αυτό καθορίζεται σε 2 και 5 %, ανάλογα με τα στοιχεία του ενεργητικού στο χαρτοφυλάκιο εξασφαλίσεων, με βάση μια ονομαστική μέθοδο υπολογισμού. Το εν λόγω επίπεδο είναι σύμφωνο με τη γνωμοδότηση της EBA και με τα αποτελέσματα της μελέτης ICF. Αν και χαμηλότερο από τα νέα πρότυπα της Βασιλείας, θα καταστήσει το προϊόν ασφαλέστερο και θα αυξήσει το επίπεδο για τα περισσότερα κράτη μέλη στα οποία το απαιτούμενο ελάχιστο επίπεδο είναι επί του παρόντος χαμηλότερο.
            
            
               Κατάργηση του άρθρου 496 του κανονισμού (ΕΕ) αριθ. 575/2013
            
            
               Το άρθρο 496 επιτρέπει στις αρμόδιες αρχές να παραιτηθούν από το όριο του 10 % που αναφέρεται στο άρθρο 129 παράγραφος 1 στοιχείο δ) σημείο ii) και στοιχείο στ) σημείο ii) για ορισμένα καλυμμένα ομόλογα.
            
            
               Δεδομένης της κατάργησης του άρθρου 129 παράγραφος 1 στοιχείο δ) σημείο ii) και στοιχείο στ) σημείο ii), η δυνατότητα παρέκκλισης από το όριο καθίσταται περιττή. Συνεπώς, το άρθρο 496 καταργείται.
            
            
               
            
               2018/0042 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
         
         
            
               για την τροποποίηση του κανονισμού (ΕΕ) αριθ. 575/2013 όσον αφορά τα ανοίγματα υπό τη μορφή καλυμμένων ομολόγων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  15
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  16
               , 
            
            
               Έχοντας υπόψη τη γνώμη της Επιτροπής των Περιφερειών
                  17
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Το άρθρο 129 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
                  18
                προβλέπει, υπό ορισμένες προϋποθέσεις, την προνομιακή αντιμετώπιση των καλυμμένων ομολόγων. Η οδηγία (ΕΕ) 20xx/xx [OP: εισαγωγή παραπομπής στην οδηγία (ΕΕ) 20xx/xx σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] διευκρινίζει τα βασικά στοιχεία των καλυμμένων ομολόγων και παρέχει κοινό ορισμό των καλυμμένων ομολόγων.
            
            
               (2)Στις 20 Δεκεμβρίου 2013 η Επιτροπή απηύθυνε αίτημα για γνωμοδότηση στην Ευρωπαϊκή Αρχή Τραπεζών (EBA) σχετικά με την καταλληλότητα των συντελεστών στάθμισης κινδύνου που καθορίζονται στο άρθρο 129 του κανονισμού (ΕΕ) αριθ. 575/2013. Σύμφωνα με τη γνωμοδότηση της EBA,
                  19
                η προνομιακή αντιμετώπιση των συντελεστών στάθμισης κινδύνου που προβλέπεται στο άρθρο 129 του εν λόγω κανονισμού συνιστά, καταρχήν, κατάλληλη αντιμετώπιση προληπτικής εποπτείας. Ωστόσο, η EBA συνέστησε να εξεταστεί περαιτέρω η δυνατότητα συμπλήρωσης των απαιτήσεων επιλεξιμότητας που ορίζονται στο άρθρο 129 του κανονισμού (ΕΕ) αριθ. 575/2013 ώστε να καλύπτουν, τουλάχιστον, τους τομείς της μείωσης του κινδύνου ρευστότητας, της υπερεξασφάλισης, του ρόλου της αρμόδιας αρχής και της περαιτέρω ανάπτυξης των υφιστάμενων απαιτήσεων γνωστοποίησης στους επενδυτές
                  20
               .
            
            
               (3)Υπό το πρίσμα της γνωμοδότησης της EBA, είναι σκόπιμο να τροποποιηθεί ο κανονισμός (ΕΕ) αριθ. 575/2013 με την προσθήκη συμπληρωματικών απαιτήσεων για τα καλυμμένα ομόλογα, γεγονός που θα έχει ως συνέπεια την ενίσχυση της ποιότητας των καλυμμένων ομολόγων που είναι επιλέξιμα για την ευνοϊκή κεφαλαιακή αντιμετώπιση που προβλέπεται στο άρθρο 129 του εν λόγω κανονισμού. 
            
            
               (4)Σύμφωνα με το άρθρο 129 παράγραφος 1 τρίτο εδάφιο του κανονισμού (ΕΕ) αριθ. 575/2013, οι αρμόδιες αρχές δύνανται να μην εφαρμόζουν εν μέρει την απαίτηση κατάταξης των ανοιγμάτων στην πρώτη βαθμίδα πιστωτικής ποιότητας, που ορίζεται στο άρθρο 129 παράγραφος 1 πρώτο εδάφιο στοιχείο γ), και να επιτρέπουν ανοίγματα που κατατάσσονται στη βαθμίδα πιστωτικής ποιότητας 2 για ποσό που δεν υπερβαίνει το 10 % του συνολικού ανοίγματος του ονομαστικού υπολοίπου των ανεξόφλητων καλυμμένων ομολόγων του εκδίδοντος ιδρύματος. Εντούτοις, η εν λόγω μερική απαλλαγή εφαρμόζεται μόνο κατόπιν προηγούμενης διαβούλευσης με την EBA και με την προϋπόθεση ότι μπορεί να τεκμηριωθεί το ενδεχόμενο σημαντικών προβλημάτων συγκέντρωσης στα ενδιαφερόμενα κράτη μέλη λόγω της εφαρμογής της πρώτης βαθμίδας πιστωτικής ποιότητας. Δεδομένου ότι η συμμόρφωση με τις απαιτήσεις κατάταξης των ανοιγμάτων στην πρώτη βαθμίδα πιστωτικής ποιότητας, όπως διατίθενται από τους εξωτερικούς οργανισμούς πιστοληπτικών αξιολογήσεων, καθίσταται ολοένα και πιο δύσκολη στα περισσότερα κράτη μέλη εντός και εκτός της ζώνης του ευρώ, η εφαρμογή της εν λόγω απαλλαγής θεωρήθηκε απαραίτητη από τα κράτη μέλη με τις μεγαλύτερες αγορές καλυμμένων ομολόγων. Για την απλοποίηση της χρήσης ανοιγμάτων έναντι πιστωτικών ιδρυμάτων ως εξασφάλιση καλυμμένων ομολόγων και προκειμένου να αντιμετωπιστεί αυτή η δυσκολία, είναι απαραίτητο να τροποποιηθεί το άρθρο 129 παράγραφος 1 του κανονισμού (ΕΕ) αριθ. 575/2013. Αντί της δυνατότητας των αρμόδιων αρχών να μην εφαρμόζουν τις απαιτήσεις, είναι σκόπιμο να θεσπιστεί ένας κανόνας που να επιτρέπει ανοίγματα έναντι πιστωτικών ιδρυμάτων που κατατάσσονται στη βαθμίδα πιστωτικής ποιότητας 2 για ποσό που δεν υπερβαίνει το 10 % του συνολικού ανοίγματος του ονομαστικού υπολοίπου των ανεξόφλητων καλυμμένων ομολόγων του εκδίδοντος ιδρύματος, χωρίς να απαιτείται η προηγούμενη γνώμη της EBA.
            
            
               (5)Σύμφωνα με το άρθρο 129 παράγραφος 1 πρώτο εδάφιο στοιχείο δ) σημείο ii) και στοιχείο στ) σημείο ii) του κανονισμού (ΕΕ) αριθ. 575/2013, τα δάνεια που εξασφαλίζονται με μερίδια με εξοφλητική προτεραιότητα που έχουν εκδοθεί από γαλλικά Fonds Communs de Titrisation ή ισοδύναμες οντότητες τιτλοποίησης που τιτλοποιούν ανοίγματα σχετικά με ακίνητα κατοικίας ή εμπορικά ακίνητα είναι επιλέξιμα στοιχεία ενεργητικού που μπορούν να χρησιμοποιούνται ως εξασφάλιση καλυμμένων ομολόγων για ποσό που δεν υπερβαίνει το 10 % του ονομαστικού ποσού της καλυπτόμενης έκδοσης καλυμμένων ομολόγων (το «όριο του 10 %»). Ωστόσο, το άρθρο 496 του εν λόγω κανονισμού παρέχει στις αρμόδιες αρχές τη δυνατότητα να παραιτηθούν από το όριο του 10 %. Τέλος, το άρθρο 503 παράγραφος 4 του ίδιου κανονισμού ορίζει ότι η Επιτροπή επανεξετάζει την καταλληλότητα της παρέκκλισης που επιτρέπει στις αρμόδιες αρχές να παραιτηθούν από το όριο του 10 %. Στις 22 Δεκεμβρίου 2013, η Επιτροπή ζήτησε από την EBA να παράσχει γνωμοδότηση επί του θέματος αυτού. Την 1η Ιουλίου 2014, η EBA επισήμανε ότι η χρήση μεριδίων με εξοφλητική προτεραιότητα που έχουν εκδοθεί από γαλλικά Fonds Communs de Titrisation ή ισοδύναμες οντότητες τιτλοποίησης που τιτλοποιούν ανοίγματα σχετικά με ακίνητα κατοικίας ή εμπορικά ακίνητα ως εξασφάλισης εγείρει ανησυχίες όσον αφορά την προληπτική εποπτεία λόγω της δομής δύο επιπέδων των προγραμμάτων καλυμμένων ομολόγων που είναι εξασφαλισμένα με μερίδια τιτλοποίησης και θα μπορούσε, ως εκ τούτου, να οδηγήσει σε ανεπαρκή διαφάνεια όσον αφορά την πιστωτική ποιότητα των συνολικών στοιχείων κάλυψης. Κατά συνέπεια, η EBA συνέστησε να αφαιρεθεί, μετά την 31η Δεκεμβρίου 2017, η παρέκκλιση από το όριο του 10 % για τα μερίδια τιτλοποίησης με εξοφλητική προτεραιότητα που προβλέπεται επί του παρόντος στο άρθρο 496 του κανονισμού (ΕΕ) αριθ. 575/2013
                  21
               .
            
            
               (6)Η συμπερίληψη διασφαλιζόμενων με ενυπόθηκα στεγαστικά δάνεια τίτλων ή τιτλοποιημένων εμπορικών ενυπόθηκων δανείων επιτρέπεται σε περιορισμένο μόνο αριθμό εθνικών πλαισίων καλυμμένων ομολόγων Η χρήση των εν λόγω δομών μειώνεται και θεωρείται ότι προσθέτει περιττή πολυπλοκότητα στα προγράμματα καλυμμένων ομολόγων. Είναι, επομένως, σκόπιμο να εξαλειφθεί εντελώς η χρήση των εν λόγω δομών ως επιλέξιμων στοιχείων ενεργητικού. Συνεπώς, το άρθρο 129 παράγραφος 1 πρώτο εδάφιο στοιχείο δ) σημείο ii) και στοιχείο στ) σημείο ii) του κανονισμού (ΕΕ) αριθ. 575/2013, καθώς και το άρθρο 496 του εν λόγω κανονισμού θα πρέπει να απαλειφθούν.
            
            
               (7)Οι ενδοομιλικές δομές ομαδοποίησης καλυμμένων ομολόγων που συμμορφώνονται με τον κανονισμό (ΕΕ) αριθ. 575/2013 έχουν επίσης χρησιμοποιηθεί ως επιλέξιμη εξασφάλιση σύμφωνα με το άρθρο 129 παράγραφος 1 πρώτο εδάφιο στοιχείο δ) σημείο ii) και στοιχείο στ) σημείο ii) του εν λόγω κανονισμού. Οι ενδοομιλικές δομές ομαδοποίησης καλυμμένων ομολόγων δεν συνεπάγονται πρόσθετους κινδύνους από την σκοπιά της προληπτικής εποπτείας, καθώς δεν εγείρουν τα ίδια ζητήματα πολυπλοκότητας με τη χρήση δανείων που εξασφαλίζονται με μερίδια με εξοφλητική προτεραιότητα που έχουν εκδοθεί από γαλλικά Fonds Communs de Titrisation ή ισοδύναμες οντότητες τιτλοποίησης που τιτλοποιούν ανοίγματα σχετικά με ακίνητα κατοικίας ή εμπορικά ακίνητα. Σύμφωνα με την EBA, η εξασφάλιση των καλυμμένων ομολόγων με δομές ομαδοποίησης καλυμμένων ομολόγων θα πρέπει να επιτρέπεται χωρίς περιορισμούς όσον αφορά το υπόλοιπο των ανεξόφλητων καλυμμένων ομολόγων του εκδίδοντος πιστωτικού ιδρύματος
                  22
               . Συνεπώς, το άρθρο 129 παράγραφος 1 πρώτο εδάφιο στοιχείο γ) θα πρέπει να τροποποιηθεί ώστε να αρθεί η απαίτηση εφαρμογής του ορίου του 15 % ή του 10 % αναφορικά με τα ανοίγματα έναντι πιστωτικών ιδρυμάτων σε ενδοομιλικές δομές ομαδοποίησης καλυμμένων ομολόγων. Οι εν λόγω ενδοομιλικές δομές ομαδοποίησης καλυμμένων ομολόγων διέπονται από το άρθρο 8 της οδηγίας (ΕΕ) 20../…. [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ].
            
            
               (8)Το άρθρο 129 παράγραφος 3 του κανονισμού (ΕΕ) αριθ. 575/2013 ορίζει ότι στα καλυμμένα ομόλογα εφαρμόζονται οι αρχές αποτίμησης για τα ακίνητα που δίνονται σε εξασφάλιση καλυμμένων ομολόγων, οι οποίες καθορίζονται στο άρθρο 229 παράγραφος 1 του εν λόγω κανονισμού, προκειμένου τα ομόλογα αυτά να πληρούν τις απαιτήσεις προνομιακής αντιμετώπισης. Οι απαιτήσεις σχετικά με την επιλεξιμότητα των στοιχείων ενεργητικού που χρησιμοποιούνται ως εξασφάλιση καλυμμένων ομολόγων αφορούν τα γενικά ποιοτικά χαρακτηριστικά που εξασφαλίζουν την ανθεκτικότητα των συνολικών στοιχείων κάλυψης και θα πρέπει, συνεπώς, να υπόκεινται στην οδηγία (ΕΕ) 20../… [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ]. Ως εκ τούτου, οι διατάξεις σχετικά με τη μεθοδολογία αποτίμησης θα πρέπει επίσης να υπόκεινται στην εν λόγω οδηγία. Συνεπώς, τα ρυθμιστικά τεχνικά πρότυπα που προβλέπονται στο άρθρο 124 παράγραφος 4 στοιχείο α) του κανονισμού (ΕΕ) αριθ. 575/2013 δεν θα πρέπει να εφαρμόζονται αναφορικά με τα κριτήρια επιλεξιμότητας των καλυμμένων ομολόγων που ορίζονται στο άρθρο 129 του εν λόγω κανονισμού. Προς τον σκοπό αυτό, είναι επομένως απαραίτητο να τροποποιηθεί το άρθρο 129 παράγραφος 3 του εν λόγω κανονισμού.
            
            
               (9)Τα όρια για τον λόγο «δάνειο/αξία» (LTV) αποτελούν απαραίτητο στοιχείο για τη διασφάλιση της πιστωτικής ποιότητας των καλυμμένων ομολόγων. Στο άρθρο 129 παράγραφος 1 του κανονισμού (ΕΕ) αριθ. 575/2013 θεσπίζονται τα όρια για τον λόγο LTV για τα ενυπόθηκα στοιχεία ενεργητικού και τα πλοία, αλλά δεν διευκρινίζεται ο τρόπος εφαρμογής των εν λόγω ορίων, γεγονός που μπορεί να οδηγήσει σε αβεβαιότητα. Τα όρια για τον λόγο LTV θα πρέπει να εφαρμόζονται ως χαλαρά όρια κάλυψης, υπό την έννοια ότι, παρότι δεν υπάρχουν όρια ως προς το μέγεθος του υποκείμενου δανείου, το εν λόγω δάνειο μπορεί να χρησιμοποιηθεί ως εξασφάλιση μόνο εντός των ορίων για τον λόγο LTV που επιβάλλονται στα στοιχεία ενεργητικού. Τα όρια για τον λόγο LTV καθορίζουν το εκατοστιαίο τμήμα του δανείου που συμβάλλει στην απαίτηση κάλυψης των υποχρεώσεων. Συνεπώς, είναι σκόπιμο να διευκρινιστεί ότι τα όρια για τον λόγο LTV εφαρμόζονται στο τμήμα του δανείου που συμβάλλει στην κάλυψη του καλυμμένου ομολόγου. 
            
         
         
            
               (10)Προκειμένου να εξασφαλιστεί μεγαλύτερη σαφήνεια, θα πρέπει επίσης να διευκρινιστεί ότι τα όρια για τον λόγο LTV εφαρμόζονται για όλη τη διάρκεια του δανείου. Ο πραγματικός λόγος LTV δεν θα πρέπει να αλλάξει, αλλά να παραμείνει στο όριο του 80 % της αξίας του ακινήτου για τα στεγαστικά δάνεια και στο όριο του 60 % της αξίας της ιδιοκτησίας για τα εμπορικά δάνεια και τα πλοία.
            
            
               (11)Προκειμένου να ενισχυθεί περαιτέρω η ποιότητα των καλυμμένων ομολόγων που τυγχάνουν της προνομιακής κεφαλαιακής αντιμετώπισης που προβλέπεται στο άρθρο 129 του κανονισμού (ΕΕ) αριθ. 575/2013, η εν λόγω προνομιακή αντιμετώπιση θα πρέπει να υπόκειται σε ελάχιστο επίπεδο υπερεξασφάλισης, ήτοι σε επίπεδο εξασφάλισης που υπερβαίνει τις απαιτήσεις κάλυψης που αναφέρονται στο άρθρο 15 της οδηγίας (ΕΕ) 20../… [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ]. Η εν λόγω απαίτηση εξυπηρετεί τον σκοπό της μείωσης των σημαντικότερων κινδύνων που απορρέουν σε περίπτωση αφερεγγυότητας ή εξυγίανσης του εκδότη. 
            
            
               (12)Μεταξύ των απαιτήσεων που ορίζονται στο άρθρο 129 παράγραφος 7 του κανονισμού (ΕΕ) αριθ. 575/2013 είναι ότι το πιστωτικό ίδρυμα που επενδύει σε καλυμμένα ομόλογα λαμβάνει ορισμένες πληροφορίες όσον αφορά τα καλυμμένα ομόλογα τουλάχιστον ανά εξάμηνο. Οι απαιτήσεις διαφάνειας αποτελούν αναπόσπαστο μέρος των καλυμμένων ομολόγων, εξασφαλίζοντας ενιαίο επίπεδο δημοσιοποίησης και παρέχοντας στους επενδυτές τη δυνατότητα να προβαίνουν στην απαραίτητη αξιολόγηση των κινδύνων, γεγονός που ενισχύει τη συγκρισιμότητα, τη διαφάνεια και τη σταθερότητα της αγοράς. Ως εκ τούτου, είναι σκόπιμο να διασφαλιστεί ότι οι απαιτήσεις διαφάνειας εφαρμόζονται σε όλα τα καλυμμένα ομόλογα, γεγονός που μπορεί να επιτευχθεί με τον καθορισμό των εν λόγω απαιτήσεων στην οδηγία (ΕΕ) 20../… [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] ως κοινού διαρθρωτικού χαρακτηριστικού των καλυμμένων ομολόγων. Συνεπώς, το άρθρο 129 παράγραφος 7 του κανονισμού (ΕΕ) αριθ. 575/2013 θα πρέπει να απαλειφθεί.
            
            
               (13)Τα καλυμμένα ομόλογα είναι μακροπρόθεσμα χρηματοδοτικά μέσα και, ως εκ τούτου, εκδίδονται με προγραμματισμένη ληκτότητα πολλών ετών. Είναι, επομένως, αναγκαίο να διασφαλιστεί ότι δεν θα διαταραχθούν τα καλυμμένα ομόλογα που έχουν εκδοθεί πριν από τις 31 Δεκεμβρίου 2007 ή πριν από την [OP: εισαγωγή της ημερομηνίας εφαρμογής του παρόντος κανονισμού]. Για την επίτευξη του στόχου αυτού, τα καλυμμένα ομόλογα που έχουν εκδοθεί πριν από τις 31 Δεκεμβρίου 2007 θα πρέπει να συνεχίσουν να εξαιρούνται από τις απαιτήσεις που προβλέπονται στον κανονισμό (ΕΕ) αριθ. 575/2013 όσον αφορά τα επιλέξιμα στοιχεία ενεργητικού, την υπερεξασφάλιση και τα στοιχεία ενεργητικού υποκατάστασης. Επιπλέον, άλλα καλυμμένα ομόλογα που συμμορφώνονται με το άρθρο 129 του κανονισμού (ΕΕ) αριθ. 575/2013 και έχουν εκδοθεί πριν από την [OP: εισαγωγή της ημερομηνίας εφαρμογής του παρόντος κανονισμού] θα πρέπει να εξαιρούνται από τις απαιτήσεις για την υπερεξασφάλιση και τα στοιχεία ενεργητικού υποκατάστασης και θα πρέπει να εξακολουθούν να είναι επιλέξιμα για την προνομιακή αντιμετώπιση που προβλέπεται στον εν λόγω κανονισμό έως τη λήξη τους. 
            
            
               (14)Ο παρών κανονισμός θα πρέπει να εφαρμόζεται σε συνδυασμό με την [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ]. Προκειμένου να εξασφαλιστεί η συνεπής εφαρμογή του νέου πλαισίου για τη θέσπιση των διαρθρωτικών χαρακτηριστικών της έκδοσης καλυμμένων ομολόγων και των τροποποιημένων απαιτήσεων για την προνομιακή αντιμετώπιση, η εφαρμογή του παρόντος κανονισμού θα πρέπει να μετατεθεί ούτως ώστε να συμπίπτει με την ημερομηνία από την οποία τα κράτη μέλη εφαρμόζουν τις διατάξεις για τη μεταφορά της εν λόγω οδηγίας.
            
            
               (15)Ως εκ τούτου, ο κανονισμός (ΕΕ) αριθ. 575/2013 θα πρέπει να τροποποιηθεί αναλόγως.
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Τροποποιήσεις του κανονισμού (ΕΕ) αριθ. 575/2013
            
            
               Ο κανονισμός (ΕΕ) αριθ. 575/2013 τροποποιείται ως εξής:
            
            
               1.το άρθρο 129 τροποποιείται ως εξής:
            
            
               α) η παράγραφος 1 τροποποιείται ως εξής:
            
            
               (i)
                     το πρώτο εδάφιο τροποποιείται ως εξής:
            
            
               ―
                     η εισαγωγική φράση αντικαθίσταται από το ακόλουθο κείμενο:
            
            
               «Προκειμένου να είναι επιλέξιμα για την προνομιακή αντιμετώπιση που προβλέπεται στις παραγράφους 4 και 5, τα καλυμμένα ομόλογα που αναφέρονται στο άρθρο 2 της οδηγίας (ΕΕ) 20xx/xxxx του Ευρωπαϊκού Κοινοβουλίου και του Συμβουλίου*[OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ], πληρούν τις απαιτήσεις των παραγράφων 3, 3α και 3β του παρόντος άρθρου και είναι εξασφαλισμένα με ένα από τα κατωτέρω επιλέξιμα στοιχεία ενεργητικού:
            
            
               ______________________________
            
            
               *
                     [OP, εισαγωγή παραπομπής στην οδηγία (ΕΕ) 20xx/xx του Ευρωπαϊκού Κοινοβουλίου και του Συμβουλίου σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ (ΕΕ C […] της […], σ. […])].»·
            
            
               ―
                     το στοιχείο γ) αντικαθίσταται από το ακόλουθο κείμενο:
            
            
               «γ) ανοίγματα έναντι πιστωτικών ιδρυμάτων που κατατάσσονται στην πρώτη ή τη δεύτερη βαθμίδα πιστωτικής ποιότητας του παρόντος κεφαλαίου.»
            
            
               ―
                     στο στοιχείο δ), το σημείο ii) απαλείφεται· 
            
            
               ―
                     στο στοιχείο στ), το σημείο ii) απαλείφεται·
            
         
         
            
               (ii)
                     το δεύτερο εδάφιο αντικαθίσταται από το ακόλουθο κείμενο:
            
            
               «Για τους σκοπούς του στοιχείου γ) του πρώτου εδαφίου, τα ανοίγματα που δημιουργούνται από τη μεταβίβαση και τη διαχείριση πληρωμών από οφειλέτες δανείων ή από το προϊόν εκκαθάρισης σε σχέση με δάνεια που εξασφαλίζονται με ενυπόθηκα ακίνητα σε κατόχους μεριδίων πρώτης εξασφάλισης ή χρεογράφων δεν λαμβάνονται υπόψη στον υπολογισμό των ορίων που αναφέρονται στα εν λόγω στοιχεία.»·
            
            
               (iii)
                     το τρίτο εδάφιο απαλείφεται·
            
            
               β) παρεμβάλλονται οι ακόλουθες παράγραφοι 1α, 1β και 1γ:
            
            
               «1α. Για τους σκοπούς της παραγράφου 1 πρώτο εδάφιο στοιχείο γ), ισχύουν τα εξής:
            
            
               α) για ανοίγματα έναντι πιστωτικών ιδρυμάτων που κατατάσσονται στην πρώτη βαθμίδα πιστωτικής ποιότητας, το άνοιγμα δεν υπερβαίνει το 15 % του ονομαστικού υπολοίπου των ανεξόφλητων καλυμμένων ομολόγων του εκδίδοντος πιστωτικού ιδρύματος·
            
            
               β) για ανοίγματα έναντι πιστωτικών ιδρυμάτων που κατατάσσονται στη δεύτερη βαθμίδα πιστωτικής ποιότητας, το άνοιγμα δεν υπερβαίνει το 10 % του συνολικού ανοίγματος του ονομαστικού υπολοίπου των ανεξόφλητων καλυμμένων ομολόγων του εκδίδοντος πιστωτικού ιδρύματος·
            
            
               γ) το συνολικό άνοιγμα έναντι πιστωτικών ιδρυμάτων που κατατάσσονται στην πρώτη ή τη δεύτερη βαθμίδα πιστωτικής ποιότητας δεν υπερβαίνει το 15 % του συνολικού ανοίγματος του ονομαστικού υπολοίπου των ανεξόφλητων καλυμμένων ομολόγων του εκδίδοντος πιστωτικού ιδρύματος.
            
            
               Η παρούσα παράγραφος δεν εφαρμόζεται στη χρήση καλυμμένων ομολόγων ως επιλέξιμης εξασφάλισης, όπως προβλέπεται στο άρθρο 9 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ].
            
            
               1β. Για τους σκοπούς της παραγράφου 1 πρώτο εδάφιο στοιχείο δ) σημείο i), το όριο του 80 % αφορά το τμήμα του δανείου που συμβάλλει στην κάλυψη των υποχρεώσεων που συνδέονται με το καλυμμένο ομόλογο και εφαρμόζεται για όλη τη διάρκεια του δανείου.
            
            
               1γ. Για τους σκοπούς της παραγράφου 1 πρώτο εδάφιο στοιχείο στ) σημείο i) και στοιχείο ζ), το όριο του 60 % αφορά το τμήμα του δανείου που συμβάλλει στην κάλυψη των υποχρεώσεων που συνδέονται με το καλυμμένο ομόλογο και εφαρμόζεται για όλη τη διάρκεια του δανείου.»·
            
            
               γ)
                     η παράγραφος 3 αντικαθίσταται από το ακόλουθο κείμενο:
            
            
               «3. Για τα ακίνητα που δίνονται σε εξασφάλιση καλυμμένων ομολόγων που συμμορφώνονται με τον παρόντα κανονισμό, τηρούνται οι απαιτήσεις του άρθρου 208.»·
            
            
               δ)
                     παρεμβάλλονται οι ακόλουθες παράγραφοι 3α και 3β: 
            
            
               «3α. Εκτός από την εξασφάλισή τους με τα επιλέξιμα στοιχεία ενεργητικού που παρατίθενται/αναφέρονται στην παράγραφο 1, τα καλυμμένα ομόλογα υπόκεινται σε ελάχιστο επίπεδο υπερεξασφάλισης ύψους 5%, όπως ορίζεται στο άρθρο 3 σημείο 12) της οδηγίας (ΕΕ) 20xx/xxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ].
            
            
               Για τους σκοπούς του πρώτου εδαφίου, το συνολικό ονομαστικό ποσό όλων των στοιχείων ενεργητικού στα συνολικά στοιχεία κάλυψης είναι τουλάχιστον ίδιας αξίας με το συνολικό ονομαστικό υπόλοιπο των ανεξόφλητων καλυμμένων ομολόγων («αρχή ονομαστικού ποσού») και αποτελείται από επιλέξιμα στοιχεία ενεργητικού όπως προβλέπεται στην παράγραφο 1. 
            
            
               Τα στοιχεία ενεργητικού που συμβάλλουν στο ελάχιστο επίπεδο υπερεξασφάλισης δεν υπόκεινται στα όρια μεγέθους ανοίγματος που καθορίζονται στην παράγραφο 1 πρώτο εδάφιο στοιχεία β) και γ) και δεν συνυπολογίζονται στα εν λόγω όρια.
            
            
               Οι αρμόδιες αρχές που έχουν οριστεί σύμφωνα με το άρθρο 18 παράγραφος 2 της οδηγίας (ΕΕ) 20xx/xxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] μπορούν να αποφασίσουν να εφαρμόζουν χαμηλότερα ελάχιστα επίπεδα υπερεξασφάλισης των καλυμμένων ομολόγων, εφόσον πληρούνται οι ακόλουθες προϋποθέσεις:
            
            
               α) ο υπολογισμός του ορίου υπερεξασφάλισης βασίζεται είτε σε ένα μοντέλο που λαμβάνει υπόψη τους αποδοθέντες συντελεστές στάθμισης κινδύνου των στοιχείων ενεργητικού είτε σε ένα μοντέλο στο οποίο η αποτίμηση των στοιχείων ενεργητικού εξαρτάται από την αξία του ενυπόθηκου ακινήτου, όπως ορίζεται στο άρθρο 4 παράγραφος 1 σημείο (74)·
            
            
               β) το ελάχιστο επίπεδο υπερεξασφάλισης δεν μπορεί να είναι κατώτερο του 2 % με βάση την αρχή ονομαστικού ποσού.
            
         
         
            
               3β. Τα επιλέξιμα στοιχεία ενεργητικού που αναφέρονται στην παράγραφο 1 μπορεί να περιλαμβάνονται στα συνολικά στοιχεία κάλυψης ως στοιχεία ενεργητικού υποκατάστασης όπως ορίζονται στο άρθρο 3 σημείο 11) της οδηγίας (ΕΕ) 20xx/xxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] για τα πρωτογενή στοιχεία ενεργητικού όπως ορίζονται στο άρθρο 3 σημείο 10) της εν λόγω οδηγίας, με την επιφύλαξη των ορίων για την πιστωτική ποιότητα και το μέγεθος ανοίγματος που προβλέπονται στην παράγραφο 1 του παρόντος άρθρου.»·
            
            
               ε) οι παράγραφοι 6 και 7 αντικαθίστανται από το ακόλουθο κείμενο:
            
            
               «6. Τα καλυμμένα ομόλογα που έχουν εκδοθεί πριν από τις 31 Δεκεμβρίου 2007 δεν υπόκεινται στις απαιτήσεις των παραγράφων 1, 3, 3α και 3β. Είναι επιλέξιμα για την προνομιακή αντιμετώπιση δυνάμει των παραγράφων 4 και 5 έως τη λήξη τους.
            
            
               7. Τα καλυμμένα ομόλογα που έχουν εκδοθεί πριν από την [OP, εισαγωγή της ημερομηνίας εφαρμογής του παρόντος τροποποιητικού κανονισμού] δεν υπόκεινται στις απαιτήσεις των παραγράφων 3α και 3β. Είναι επιλέξιμα για την προνομιακή αντιμετώπιση δυνάμει των παραγράφων 4 και 5 έως τη λήξη τους.» 
            
            
               (2)
                     στο άρθρο 416 παράγραφος 2 στοιχείο α), το σημείο ii) αντικαθίσταται από το ακόλουθο κείμενο:
            
            
               «ii) είναι ομόλογα όπως αναφέρονται στο άρθρο 2 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] εκτός από τα αναφερόμενα στο σημείο i) του παρόντος στοιχείου,»·
            
            
               (3)
                     στο άρθρο 425, η παράγραφος 1 αντικαθίσταται από το ακόλουθο κείμενο:
            
            
               «1. Τα ιδρύματα αναφέρουν τις εισροές ρευστότητάς τους. Τα ανώτατα όρια εισροών ρευστότητας είναι οι εισροές ρευστότητας περιορισμένες στο 75 % των εκροών ρευστότητας. Τα ιδρύματα μπορούν να εξαιρούν από το ανωτέρω όριο τις εισροές ρευστότητας από καταθέσεις που κατέχουν σε άλλα ιδρύματα, οι οποίες εμπίπτουν στην αντιμετώπιση που προβλέπεται στο άρθρο 113 παράγραφος 6 ή 7. Τα ιδρύματα μπορούν να εξαιρούν από το ανωτέρω όριο τις εισροές ρευστότητας από ποσά οφειλόμενα από δανειολήπτες και επενδυτές ομολόγων οι οποίες συνδέονται με ενυπόθηκη πίστωση χρηματοδοτούμενη με ομόλογα επιλέξιμα για την αντιμετώπιση που ορίζεται στο άρθρο 129 παράγραφος 4, 5 ή 6 ή με καλυμμένα ομόλογα όπως αναφέρονται στο άρθρο 2 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ]. Τα ιδρύματα μπορούν να εξαιρούν τις εισροές από προνομιακά δάνεια τα οποία τα ιδρύματα έχουν επανεκχωρήσει άμεσα. Με την επιφύλαξη της προηγούμενης έγκρισης της αρμόδιας αρχής που είναι υπεύθυνη για την εποπτεία σε ατομική βάση, το ίδρυμα μπορεί να εξαιρεί πλήρως ή εν μέρει τις εισροές όταν ο πάροχος είναι μητρικό ή θυγατρικό ίδρυμα του ιδρύματος ή άλλη θυγατρική του ίδιου μητρικού ιδρύματος ή συνδέεται με το ίδρυμα με σχέση κατά την έννοια του άρθρου 12 παράγραφος 1 της οδηγίας 83/349/ΕΟΚ.»·
            
            
               (4)
                     στο άρθρο 427 παράγραφος 1 στοιχείο β), το σημείο x) αντικαθίσταται από το ακόλουθο κείμενο:
            
            
               «x) υποχρεώσεις οι οποίες προκύπτουν από εκδοθέντες τίτλους που υπάγονται στην αντιμετώπιση που καθορίζεται στο άρθρο 129 παράγραφος 4 ή 5 ή όπως αναφέρονται στο άρθρο 2 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ],»·
            
            
               (5)
                     στο άρθρο 428 παράγραφος 1 στοιχείο η), το σημείο iii) αντικαθίσταται από το ακόλουθο κείμενο:
            
            
               «iii) χρηματοδοτούνται ισόποσα (άμεση επανεκχώρηση) μέσω ομολόγων επιλέξιμων για την αντιμετώπιση που καθορίζεται στο άρθρο 129 παράγραφος 4 ή 5 ή μέσω ομολόγων όπως αναφέρονται στο άρθρο 2 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ],»·
            
            
               (6)
                     το άρθρο 496 απαλείφεται·
            
            
               (7)
                     Στο ΠΑΡΑΡΤΗΜΑ III σημείο 6, το στοιχείο γ) αντικαθίσταται από το ακόλουθο κείμενο:
            
            
               «γ) είναι καλυμμένα ομόλογα όπως αναφέρονται στο άρθρο 2 της οδηγίας (ΕΕ) 20xx/xxxx [OP: εισαγωγή παραπομπής στην οδηγία (ΕΕ) σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ] πλην όσων αναφέρονται στο στοιχείο β) του παρόντος σημείου.».
            
            
               Άρθρο 2
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την [ημερομηνία από την οποία τα κράτη μέλη εφαρμόζουν τις διατάξεις για τη μεταφορά στο εσωτερικό δίκαιο της οδηγίας (ΕΕ) …/… σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο/Η Πρόεδρος
                        Ο/Η Πρόεδρος
               
            
         
         
            
                  
                     (1)
                  
                        COM(2017) 650.
               
               
                  
                     (2)
                  
                        Ευρωπαϊκή Επιτροπή (2017). «Κατάσταση της Ένωσης 2017: Επιστολή προθέσεων προς τον Πρόεδρο κ. Antonio Tajani και τον Πρωθυπουργό κ. Jüri Ratas».
               
               
                  
                     (3)
                  
                        COM(2017) 292.
               
               
                  
                     (4)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (5)
                  
                        Report on EU covered bond frameworks and capital treatment (Έκθεση σχετικά με τα πλαίσια της ΕΕ για τα καλυμμένα ομόλογα και την κεφαλαιακή αντιμετώπιση των καλυμμένων ομολόγων), EBA (2014)·
                  Report on covered bonds — recommendations on harmonisation of covered bond frameworks in the EU (Έκθεση σχετικά με τα καλυμμένα ομόλογα — συστάσεις για την εναρμόνιση των πλαισίων των καλυμμένων ομολόγων στην ΕΕ, EBA (2016), EBA-Op-2016-23.
               
               
                  
                     (6)
                  
                        Σύσταση του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων, (ESRB/2012/2) (2013/C 119/01).
               
               
                  
                     (7)
                  
                        Τα αποτελέσματα της δημόσιας διαβούλευσης διατίθενται στη διεύθυνση: 
                  http://ec.europa.eu/finance/consultations/2015/covered-bonds/index_en.htm
                   
               
               
                  
                     (8)
                  
                        Ψήφισμα της 4ης Ιουλίου 2017 για την έκθεση με τίτλο «Προς ένα πανευρωπαϊκό πλαίσιο για τα καλυμμένα ομόλογα» (2017/2005(INI)).
               
               
                  
                     (9)
                  
                        Report on EU covered bond frameworks and capital treatment (Έκθεση σχετικά με τα πλαίσια της ΕΕ για τα καλυμμένα ομόλογα και την κεφαλαιακή αντιμετώπιση των καλυμμένων ομολόγων), EBA (2014).
               
               
                  
                     (10)
                  
                        Σύσταση του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων, (ESRB/2012/2) (2013/C 119/01).
               
               
                  
                     (11)
                  
                        Αίτημα για γνωμοδότηση προς την EBA σχετικά με τις κεφαλαιακές απαιτήσεις για τα καλυμμένα ομόλογα, αριθ. αναφ. Ares(2013) 3780921 (20.12.2013).
               
               
                  
                     (12)
                  
                        Covered bonds in the European Union: harmonisation of legal frameworks and market behaviours (Τα καλυμμένα ομόλογα στην Ευρωπαϊκή Ένωση: εναρμόνιση των νομικών πλαισίων και των συμπεριφορών στην αγορά), ICF (2017).
               
               
                  
                     (13)
                  
                        Basel III: finalising post-crisis reforms (Βασιλεία III: ολοκλήρωση των μεταρρυθμίσεων μετά την κρίση), Επιτροπή της Βασιλείας για την Τραπεζική Εποπτεία (7.12.2017).
               
               
                  
                     (14)
                  
                        SWD(2018) 51 και SWD(2018) 50
               
               
                  
                     (15)
                  
                        ΕΕ C [...] της [...], σ. [...].
               
               
                  
                     (16)
                  
                        ΕΕ C [...] της [...], σ. [...].
               
               
                  
                     (17)
                  
                        ΕΕ C [...] της [...], σ. [...].
               
               
                  
                     (18)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
               
               
                  
                     (19)
                  
                        Opinion of the European Banking Authority on the preferential capital treatment of covered bonds (Γνωμοδότηση της Ευρωπαϊκής Αρχής Τραπεζών σχετικά με την προνομιακή κεφαλαιακή αντιμετώπιση των καλυμμένων ομολόγων), EBA/Op/2014/04.
               
               
                  
                     (20)
                  
                        Συστάσεις ΕΕ COM 1-A έως 1-D στη γνωμοδότηση EBA/Op/2014/04.
               
               
                  
                     (21)
                  
                        Σύσταση EU COM 2 στη γνωμοδότηση EBA/Op/2014/04.
               
               
                  
                     (22)
                  
                        Στο ίδιο.